MacKenzie Scott
MacKenzie Scott (talaffuzi: Makkenzi Skott; sobiq Bezos; 1970-yil 7-aprel) — amerikalik yozuvchi va filantrop. U Amazondagi ishtiroki, xayriya saʼy-harakatlari va Jeff Bezos bilan bekor qilingan nikohi bilan mashhur. 2021-yil noyabr holatiga koʻra, Jeff Bezos asos solgan Amazon kompaniyasining 4 % ulushi tufayli uning boyligi 37,6 milliard dollarni tashkil qiladi. Shunday qilib, Scott Amerika Qoʻshma Shtatlaridagi uchinchi eng badavlat ayol va dunyodagi 21-eng boy odam hisoblanadi. Scott 2021-yilda Forbes tomonidan dunyodagi eng kuchli ayollardan biri deb topildi va Time jurnalida 2020-yilning eng nufuzli 100 kishisi roʻyxatida eʻlon qilindi. 2006-yilda Scott oʻzining 2005-yilgi debyut romani „Lyuter Olbraytning sinovi“ uchun Amerika kitob mukofotini qoʻlga kiritdi. Uning ikkinchi romani, „Tuzoqlar“ , 2013-yilda nashr etilgan. U 2014-yildan oʻzi asos solgan „Bystander Revolution“ nomli zoʻravonlikka qarshi kurashish tashkilotida ijrochi direktor lavozimida ishlagan. U xayriya ishlari uchun Giving Pladge (bu juda badavlat odamlarni oʻz boyliklarining katta qismini xayriya ishlariga hissa qoʻshishga undash kampaniyasi) imzolovchisi sifatida boyligining yarmini xayriya qilishga qaror qilgan. Scott 2020-yilda 5,8 milliard AQSh dollari miqdorida xayriya sovgʻalarini amalga oshirdi, bu xususiy shaxslar tomonidan yuritiladigan xayriya tashkilotlariga yillik eng katta taqsimotlardan biri edi. U 2021-yilda yana 2,7 milliard dollar xayriya qildi.